khistorydata/jeongjo-sjw-relations huggingface dataset:
정조 12년
沈豐之以禮曹言啓曰今二月初八日宗廟永寧殿景慕宮春奉審時永禧殿當爲一體擧行而本殿有頉處今番酌禮前已爲修改依前例本殿奉審不爲擧行之意敢啓傳曰知道
정조 12년
沈豐之以弘文館言啓曰新除授校理鄭福煥時在全羅道昌平地經筵入番事緊請斯速乘馹上來事下諭傳曰依啓
정조 12년
戊申二月初六日卯時上御熙政堂抄啓文臣親試及文臣製述入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記注官李宗烈金鳳顯以次入就位行拜禮訖分東西進伏上曰掌樂正李書九改差出榻敎引儀唱抄啓文臣試官及文臣製述試官入就位行四拜禮抄啓文臣試官一提學金鍾秀原任直提學鄭民始檢校直閣鄭東浚直閣鄭大容待敎尹行任率抄啓文臣李書九等文臣製述試官左議政李在協吳載純趙鼎鎭對讀官李集斗李時秀權以綱金翊休率曺允遂等入就位行拜禮以次進伏訖在協曰春寒日氣無異嚴冬伏未審侵早臨殿聖體若何上曰一樣矣數日雖似峭寒而反勝於陰濕之候矣在協曰王大妃殿氣候若何上曰一樣矣在協曰惠慶宮氣候若何上曰一樣矣上曰昨日賓對何爲頉稟乎在協曰首相有病不得來會矣上曰近來朝著稍可謂寧靖而目下事無中生有極可歎也雖不可謂大段而終不如初無是事矣在協曰事甚叵測可謂變怪矣上曰變怪指何事而叵測指何人乎在協曰吳翼煥疏語實是無前之變怪故臣以叵測之意仰奏矣上曰其然乎翼煥之疏果如卿言則卿於嚮日賓對何無一言皁白而今乃云然乎於卿之事不可但以慨然言予則反以爲慙愧矣在協曰賓對日果未及見原疏故不得仰奏矣上曰是何言也原疏則宜未及見而予以疏中句語一通誦說仍又註解而昭示則苟欲聲討何待原疏之得見乎義理倫綱雖曰掃地豈有向人君之以小人所爲者乎此則實是前古所無之變也卿旣身叨大官耳聽筵敎而了若不知默無一言此豈所望於卿哉先大王五十年治法政謨莫尙於建皇極做平蕩而苟於事關君綱臣分處則輒下鷹鸇逐雀之敎今日臣子苟知斯義則宜不自陷於夷狄禽獸之域而自卿大官以下或有拘牽或爲物累未必眞知斯義予安得不致慨於卿也伊日領相之無言蓋有以也疏中精神所注專在領相則嫌不可否勢固然矣而卿則初不一辭辯斥只云乙亥以後始乃大覺信斯言也今日之不覺何不如乙亥覺乎卿之此言固知出於坦率發口而予則以此等事爲卿長處矣顧今世臣餘存無幾予豈欲一毫偏係故爲簸揚而特於義理關頭不得不稍存涇渭矣趙時偉之罪有死而已予於明義正倫之地則雖眞箇戚畹有犯無貸況如渠者乎儲君亦君也亦豈敢論年齒之多少乎眼無儲君之罪非逆而何莫曰國論之無眞贓渠若無所犯則豈致國論之一辭同然也今乃拘攣不捨敢與國論角勝則畢竟當作何樣變怪乎及此大覺能如乙亥之後則非予之幸卽卿等之幸也卿不念及於此而言語注措之間殆若背馳者然良可悶耳右時偉者輒言拿覈而拿覈之後反促渠命此箇事理終不覺得可乎予所以起廢嚮用於領相者非直爲其耆宿也果以爲欲扶將頹之倫綱宜用明辨義理之人故耳領相事業無他也最初懲討卽時偉事也凡世之必欲斷斷於領相者果非角勝國論之意乎予之置卿此任者爲其坦然無累可以救得一分世道而漸多違料寧不可惜以卿之故又此洞諭卽今所望於卿者非徒願察其影而已因其已露之迹快醒未覺之夢則豈非幸耶在協曰聖敎至此臣不勝惶悚而伊時未見其疏自犯緩討之罪尤爲悚恧矣上曰予之縷縷下敎不但止於慨然云爾則大臣處義恐不可更有云云於筵席矣在協曰臣方逬出而胥命矣仍退出上曰判尹鄭昌聖命官爲之出榻敎命鍾秀鼎鎭書表題命載純書論題仍命懸題訖上曰試官以下竝少退待捧券入來可也昌聖載純等退出上曰寒威頗嚴諸臣各給火具以爲禦寒之資可也仍命賜酒麵命允大書公事判付命仁浩書左議政李在協胥命啓辭批答訖檢書官成均館官員跪進收券單子上曰試官以下入侍賤臣承命出傳昌聖載純等進伏上命分考上曰論券中書未成篇筆亦荒雜者極爲駭然矣昌聖曰親臨製述事體甚重而今此論券四張胡亂草率全不成樣殆若戲作不謹莫甚極爲駭然當該製進人等竝拿問處之何如上曰依爲之出擧條考訖表三中李書九論三下金鈜等以次出榜訖命書傳敎曰文臣製述居首人依例捧傳旨命退諸臣以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大坐直右副承旨洪仁浩式暇同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
南鶴聞啓曰來十一日朝參日次矣敢稟傳曰停
정조 12년
南鶴聞啓曰明日宗廟春奉審相値視事頉稟之意敢啓傳曰知道
정조 12년
洪仁浩啓曰大司憲李聖圭掌令崔烜持平權中憲柳誨未肅拜義義盧廷良在外掌令一員未差監察茶時之意敢啓傳曰知道
정조 12년
曺允大啓曰左議政李在協又使錄事來納命召何以爲之敢稟傳曰遣史官傳授
정조 12년
曺允大啓曰左議政李在協又使錄事來納命召何以爲之敢稟傳曰更遣史官傳授
정조 12년
曺允大啓曰左議政李在協又使錄事來納命召何以爲之敢稟傳曰密匣修正
정조 12년
以宋煥德金德老曺亨壽金泰熙囚單子傳于南鶴聞曰分揀放送
정조 12년
以柳文養拿處傳旨傳于洪仁浩曰分揀
정조 12년
曺允大以備邊司言啓曰會寧慶源開市旣已完畢令槐院撰出咨文別定禁軍騎撥下送于灣府使之傳給鳳城將處以爲轉送北京之地何如傳曰允
정조 12년
尹行元以吏曹言啓曰康陵令尹之鉉呈狀內矣身素患痰癖之症當此換節之時一倍添劇委頓床席時月之內萬無供職之望云身病旣如是則不可强令察任今姑改差何如傳曰允
정조 12년
尹行元以吏曹啓曰因承政院啓辭守令應薦不薦人令該曹察推事允下矣行副司直李命植金華鎭鄭一祥李性源權噵李敬懋李鎭翼李憲默同敦寧柳義養行副司直鄭景淳趙尙鎭敦寧都正李廷烈前司諫李思祚同知辛錫箕行副護軍朴載洙金海府使羅忠佐柒谷府使趙駿逵巨濟府使許咸陽府使金魯岳長興府使尹守默鐵原府使鄭忠達淮陽府使洪秉聖鍾城府使安廷玹慶源府使李顯福慶興府使徐㬦三和府使申大偀靑松府使姜游蔚山府使李元采俱爲應薦而不薦竝依定式推考警責何如傳曰限內未赴任守令之混同請推難免不察推考分揀卿等推考元在鄕外卿宰及二品應薦不薦事甚未安皆令薦擧可也
정조 12년
曺允大以兵曹言啓曰因承政院啓辭邊將應薦不薦人令該曹察推事允下矣行司直李命植金華鎭行副司直李性源權噵李憲默趙尙鎭南玄老李鎭翼鄭景淳李敬懋李邦一行副護軍李文德朴載洙同知辛錫箕俱爲應薦不薦竝依定式推考警責何如傳曰元在鄕分揀其外卿宰及二品應薦不薦事甚未安皆令薦擧可也
정조 12년
曺允大以訓鍊都監言啓曰本局千摠李筞身病甚重勢難察任改差何如傳曰允
정조 12년
戊申二月初七日酉時上御重熙堂左副承旨入侍時左副承旨曺允大假注書趙台榮記注官金鳳顯記事官金祖淳以次進伏訖上曰都承旨入侍出榻敎賤臣承命出與兼都承旨沈豐之偕入進伏命書傳敎曰靖世道保世臣之至誠苦心在廷臣僚庶幾領會然整敕也靜鎭也如春生秋殺不可廢一大德曰生殺亦爲生道今日國事謂整敕可乎否謂靜鎭可乎否人乏若浼之跡朝有如沸之象此正彼此不及臨朝發歎烏可已乎蓋自趙時偉事出而含貸之過至於䵝䵢人見互相牴牾半世之是非歸正無期予爲是悶之昨筵略以牖迷弗惑之方言於大臣整敕之效予欲拭目而觀之予雖否德承先王付畀之托夙夜兢兢以建極二字爲繼志述事之一副楷範用舍黜陟雖欲偏係予其可得乎然而一事二事日征月邁崕異爲高致睽乖爲能事少凌長下犯上一世之涇渭止泊無所予爲是悶之昨筵又以偕和同寅之義言於大臣靜鎭之功予方拱手而俟之大抵對揚之責亶係承佐之地而此際左相退自筵席屛處郊坰屢納命召深引至此在予敬禮之道豈不積誠勉出竝力交濟而予於左相切有慨惋者目下事之奏對失實綽可屬之一時不審大拜周歲曷嘗語到刑政之不章乎種種謨猷亦未免觀獵之思年少新進尙不敢乃爾況大官乎此似信口所致其負予則誠大矣且況昨下兩度傳諭屢示咎責之意今反敦迫大關法紀左議政李在協施以罷職之典命退承史以次退出
정조 12년
洪仁浩啓曰大司憲李聖圭掌令崔烜持平權中憲柳誨未肅拜執義盧廷良在外掌令一員未差監察茶時之意敢啓傳曰知道
정조 12년
傳于洪仁浩曰右承旨入侍
정조 12년
尹行元啓曰卜相事命下矣領議政金致仁卽爲命招何如傳曰允
정조 12년
尹行元啓曰卜相事命下矣政官牌招開政何如傳曰允
정조 12년
洪仁浩啓曰右議政兪彦鎬許副事命下矣置處政事今日政使之同爲擧行何如傳曰允
정조 12년
趙衍德啓曰領議政金致仁有稟達事請對矣傳曰入侍
정조 12년
洪仁浩以吏批言啓曰右議政兪彦鎬許副事命下矣當爲置處而領敦寧一窠他大臣今方見帶時無相當窠依例送西之意敢啓傳曰知道
정조 12년
曺允大以兵批言啓曰右議政兪彦鎬許副送西事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓傳曰知道
정조 12년
有政吏批判書吳載純進參判金文淳進參議李時秀牌不進承旨尹行元進以李性源爲加卜李性源爲右議政承文都提調單李性源李身晦爲司諫李敬五爲掌令李萬應爲獻納沈銖爲正言李殷模爲掌樂正鄭㝡成爲禮曹正郞李斌爲康陵令朱鎭億爲純陵奉事
정조 12년
兵批判書鄭好仁進參判具㢞病參議宋鍈病參知柳誼入直承旨曺允大進判府事單兪彦鎬鄭昌順爲知事李命楫爲同知林氣浩朴獻采爲僉知徐有和爲內禁將李亨默爲五衛將鄭昌仁爲部將成德勳爲玉江萬戶洪允禎爲山羊會萬戶李基豐爲永達萬戶同知單全得麟僉知二單李長益尹養儉副護軍申大顯權裕鄭景淳副司直柳匡天副司果李挺龍
정조 12년
以閔永喆囚單子傳于曺允大曰保放
정조 12년
以閔光德囚單子傳于曺允大曰保放
정조 12년
以禁府都囚徒傳于曺允大曰時囚罪人李載興分揀放送
정조 12년
領議政金致仁箚曰伏以臣於近日事竊有萬萬不敢自安者吳翼煥疏語之陰慘叵測雖以頃日筵敎之所承聆者推之其玷累聖德交間上下之情態不待見其本而可知而祗緣臣耗昏已甚咫尺前席終不敢爲一言對揚之計追思懍悚無地自容到今僚相之被譴尋究其本蓋由此事則前席失對臣與僚相等耳臣何敢獨爲晏然乎伏況聖上之致慨於僚相者專出於爲世道之苦心臣雖儱侗亦豈不仰認而前後辭敎之間所以咎責而譴勘者事多關涉於賤臣則臣之惶蹙愧恧尤當如何噫臣之癃朽宜去已久而誠切企祝跡近淟涊絲毫無所裨補情地轉就臲卼其不可更爲低徊也決矣伏乞聖明俯賜鑑諒亟許譴斥俾具僚知警焉取進止答曰省箚具悉卿懇何爲有此箚擧替受而橫當引以爲已嫌萬萬非所望於卿者卿雖欲對揚於前席奈拶逼何藉令容一言半辭深看者亦必咎之曰云然此箇事勢孰不知之日前前左相登筵也區而別之業有洞示矣前左相之譴勘特爲世道策勵也元不關於卿身卿何曰惶愧僚誼自僚誼段落自段落焉有爲僚相求釋不念振綱正俗之方耶不在多誥無更爲引安心卽起視事弘濟時事因是又不得不申複予孚一念繼述夙夜耿耿惟在迷皇極三字思副先王艱大之投卿之追先卿未卒之志事亦在對揚二字從玆以往上下交須務使擧措得宜罪其罪人其人一世曉然知眞箇好惡不失其正則繼述與對揚之成效在此予方以是自勗又爲卿言之仍傳曰此批答遣史官傳諭于領議政
정조 12년
戊申二月初八日辰時上御重熙堂左承旨入侍時左承旨趙衍德記事官金孝建尹行任金祖淳以次進伏訖上命書傳敎曰鼎席不備莫若今日不欲責以筋力之事曾有設言於苜揆前冬辭陞日辭職也亦以俱備故不可輕解爲答矣返旆尙還及今體諒未必不爲踐言之一端右相議政之位今姑許副又命書傳敎曰卜相命退諸臣以次退出
정조 12년
戊申二月初八日未時上御誠正閣右承旨入侍時右承旨尹行元假注書趙台榮記注官金鳳顯記事官金祖淳以次進伏訖上曰中宮殿進御加減達生散五貼更爲製入出榻敎上曰大臣已入來乎行元曰入來矣上曰承旨往賓廳捧入卜相單子乎行元曰姑不請座矣上曰右副承旨入侍出榻敎賤臣承命出與右副承旨洪仁浩偕入進伏上曰賓廳請座何承旨進去乎仁浩曰同副承旨以代房進去矣上曰右承旨出去捧入卜相單子可也行元承命出捧卜相單子進伏上御覽訖命書傳敎曰加卜敎行元曰承旨與注書偕進賓廳傳諭可也賤臣承命出捧入領議政金致仁請對啓辭上曰入侍賤臣承命出傳行元與領議政金致仁偕入進伏致仁進前曰比來稍寒無異嚴冬數日內尤覺寒冷伏未審聖體若何上曰一樣矣致仁曰臣猥上箚本仰控情勢非徒未蒙處分反賜開釋之敎惶感之極繼以悚恧自古臺疏間或有藏頭說去者而豈有如吳翼煥疏之閃忽幽晦必欲見者之未卽覷破者乎其全篇旨意愈看而愈益憯毒愈益幽晦眞是叵測之情跡無前之變怪也若論未能對揚之失則臣與前左相一般矣縱荷區別之恩實切獨逭之愧辭箚未蒙體諒私心轉益慙悚而卜相有命召牌嚴臨故他不暇顧冒沒入來矣上曰此莫非予用卿之咎也賓對日予之洞諭不啻丁寧而大體以拶着卿身爲言則卿之不得發言其勢然也今因前左相之被譴强爲自引者寧有是理在卿實無可引之端矣前左相處分予豈得己而然哉一翼煥之疏豈云大事而究其跡則不可不明示好惡牖迷破惑而前左相初無一言於賓筵忽於日前始有云云豈非可慨者乎自卿重卜以後予所以倚毗仰成固何如而半世之人隨事乘機必欲敲撼者在卿豈有他哉特因卿之所聲討乃是趙時偉事故耳時偉之罪實由國論之喧騰則於此猶復有角勝之心他尙何說一種議論或以不請鞫問認以爲有甚委折而乃反請鞫請覈之不已予未嘗不哂之也國論莫遏而薄施島置於渠可謂寬典今若一番鞫覈而罪案昭著則凡所以請鞫請覈者更有何辭乎時偉亦一世臣家渠若無眞的罪犯則予豈置之於坑坎乎卽此一款可以易曉而環顧側聽未見其能識此箇義理者誠可悶也大抵時偉之所坐果是何等罪犯也人臣負此罪豈有倖逭之理乎設令國論之無眞贓誠如或者之言而宇鎭之逆已露擬帥之跡莫掩則渠雖欲無死得乎予於時偉本不好其爲人雖其頻叨承宣之時每以罪遞罷故至有逢事之稱及其完伯遞來後則暫爲一番承宣矣渠亦知予之所以待渠者如此而尙有拘係不捨之輩者必有別般所恃而然矣然此則尤有不然者洪金兩家地處何如而一有干犯少不容貸則設令時偉果是眞箇戚聯而予豈肯顧藉乎第緣趙興鎭自堂后至承旨多年出入未知渠家緣何當陽而所謂當陽之時偉予未嘗知之則況今日之時偉乎若曰因趙興鎭而知時偉則猶之可也若以時偉謂之戚聯則是豈知予之言乎且卿之聲討時偉實是循輿論明大義之事業則亦豈有私憾於趙哥乎然猶斷斷於卿者實是世道之憂也前左相固是善人耳若使自家離群獨處則坦率之性信口之言固不必深責而今也則不然與卿同拜相職纔爲一朞以箚疏以筵奏無非譏嘲凌侮之意殆若諺所謂周之者然此何朝體此何道理是無他也本以善人之心被人誘激且其黨色之癖自來峻痼一事二事自不覺其如此矣金裕己之槐圈胡大事也而輒提先卿之事先卿之事卽在先朝時則到今何敢追提乎藉曰卿於先卿之事有所異同云則亦可曰今時事有異於昔時事乎此則尤不成道理蓋自前年對策已有似此口氣矣予每欲一番明諭而有未果焉至於今番旣有欠誠之罪則安得無譴責之典乎雖然予於此大臣實無深慨者蓋取其人品之善故耳頃筵所奏乙亥後始覺之說予則曰此等說爲其長處今者處分使得轉念自省則年紀未老豈無任使之日乎頃於諫長疏批略已敷示而日昨下敎中大德曰生生道殺人云云可知予意之所在矣致仁曰臣之精神日就昏耗殆無省覺而伏覩諫長疏批有以仰欲竝生哉之仁又承前席下敎益仰保世臣折奸萌之聖意誠不勝欽感贊歎之至如臣無似忝居台鉉不能效一分對揚之責尤增惶愧而前左相則以闊規模無細商量故畢竟至於被譴之境矣至於趙時偉之罪犯國論至嚴王法難貸前後懲討之辭亦旣嚴正而一種岐貳之論實爲駭惋及今明示洞諭俾詿誤者得以牖覺則實爲世道之幸矣上曰今世豈有偏論亦豈有眞箇氣義而獨於時偉事如是岐貳者尤可訝也致仁曰前左相殿下任使久矣其爲人長短庶幾俯燭而傳敎中瞞我二字之敎終涉過重雖庶官一承此敎猶當惶恐欲死況所嘗禮貌之大臣乎更加三思是臣區區之望也上曰卿言旣如此然則以欠誠改書出可也出擧條上曰鼎席宜備召卿枚卜而卿旣登筵誰可擧似乎致仁曰臣之請對竊伏望則哲之明惟簡之在矣上曰當求於履歷地望俱優之人而況其同堂間聞見亦必有素則目下情理有不暇顧矣致仁曰聖鑑至當矣果無出於此右而兩相新卜非但事體甚重此外則實未得允合之人矣上曰一時互擧果似如何而可合之人其將培養而得來乎致仁曰苟有可合之人則何恤互對之嫌而目下實未思得姑俟培養誠如聖敎矣上曰俄者擧似之人亦於趙家雖或爲四五寸之親想其知識計慮似不爲隨人苟同之習矣前望中領府事實病在所軫念徐判府事則已退之人也亦宜體諒領敦寧及金李兩判府或方帶藥院或許副未久前左相則姑令休息業已下敎其勢不得不新卜矣致仁曰徐判府事何可謂已退之人乎上曰君臣之義貴在保全終始以其地處也故必欲保全終始所以謂便同已退矣兩相旣難竝卜則先以一人卜入何妨也致仁曰今日之筵旣詢置相則將任乏人不可無預儲之道矣上曰然矣非徒此也新相出仕前卿之獨賢殊可悶也日後筵席自多從容之時且俟和暖當更召接亦有可詢之事矣今日則加卜以入早卽退歸後日次賓對亦入頉稟無妨矣仍命致仁先退行元捧入加卜單子上進覽訖以李性源落點命行元先退上敎仁浩曰今日筵話須爲看檢可也承旨近於注書筵話間多檢擧云必知筵話事體之至嚴且重手旣能寫則宜戒口之可守知此飭意惕念可也仍命退承史以次退出
정조 12년
戊申二月初八日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上命書禮曹奉審別單判付又以監軍省記命書傳敎曰寧有如許道理先汰後拿又命書傳敎曰發遣吏郞諸執事淸齋與否摘奸以來命退承史以次退出
정조 12년
南鶴聞啓曰大司憲李聖圭掌令崔烜李敬五持平權中憲柳誨未肅拜執義盧廷良在外監察茶時之意敢啓傳曰知道
정조 12년
趙衍德啓曰因左副承旨曺允大所啓新拜右議政命召造佩權佩間指一獻議事言于大臣可也事命下矣卽遣史官問于大臣則領議政金致仁以爲今此命召事係是變例未知本院有何可據文跡而旣不可無權宜之道則權佩苟艱有傷事面無寧新造之爲差得其正伏惟上裁領中樞府事鄭存謙病不收議行判中樞府事徐命善以爲出疆之相臣陞座則新卜相臣或有權佩之古例而今則與此有異新造之外更無他道然命召事體至爲嚴重以臣臆見不敢質言伏惟上裁領敦寧洪樂性病不收議行判中樞府事李福源以爲古例雖未知何如而權佩則似涉荀簡造佩恐無不可之義而命召體重不敢臆對伏惟上裁行判中樞府事金熤以爲相臣命召事體不輕命召新召亦似非難權佩似涉荀簡而旣無已例之可據不敢質言仰對伏惟上裁云矣敢啓傳曰知道大臣出疆陞座新卜大臣之權佩雖有已例今番則與此有異僉意亦以新造爲當不可以本院無可據之蹟爲持難之端矣且思之往在先朝亦有加造密符之故事近來密匣中封置者此也密符猶然況命召乎以時任之兼兵曹者臨時皆造佩故其後兼綰命召之造置因以爲例亦在密匣中大抵年甲之適皆相符亦可謂不偶然右議政命召右一隻新造可也
정조 12년
傳于趙衍德曰左承旨馳詣南壇奉審摘奸以來
정조 12년
傳于趙衍德曰奉審承旨入侍
정조 12년
以柳文養囚單子傳于洪仁浩曰保放
정조 12년
洪仁浩以義禁府言啓曰時囚罪人李載興分揀放送事命下矣李載興分揀放送之意敢啓傳曰知道
정조 12년
戊申二月初九日辰時上御誠正閣晝講入侍時知事徐有隣特進官柳義養參贊官曺允大侍讀官申大尹檢討官金熙采假注書李貞運記事官李宗烈金祖淳宗臣安川君烆武臣任屹以次進伏訖上命進講大尹讀中庸自愚而好自用止吾從周上讀前受音訖上曰玉堂陳文義可也大尹曰今天下車同軌書同文行同倫此大文雖似汎言天下一統之事而實有至妙之理苟使其同者不至爲軌輪字劃之間則豈足謂之同耶必須保合朝廷使萬方有協和之化然後方可謂之同也而若欲保合而協和則豈但以喣濡之仁撫摩之恩同之哉此三同如下章三重註國不異政家不殊俗之本卽一統會極之義也今殿下至誠苦心惟在於繼述皇極之治其所以救時範世有光先烈之盛德孰不欽仰凡今臣隣之所以仰體而自勵者庶幾偕至大道而夫何世道多巇人志未定酸醎終未和合甲乙各趨痼習以至處在承弼之地者亦未嘗一分對揚坐鎭鬧俗此已萬萬慨然多況自比年以來變怪多端失志怨毒之類假托應旨憑藉逞凶換面假手之習至於吳翼煥而極矣其曰好惡欠誠包容抑制等語罔非讎視建極潛售樂禍之計又若反側生釁等句語俱是誣逼聖治交間撓撼之凶言如渠鄕曲微匹未分東西之流有何關係於渠身而萌此至憯絶悖之意乎此必不逞之徒怏怏不滿於大化陶甄之政乘此求言之會欲售肆凶之計機括之本隱伏於幽暗之中順指之使嘗誠於章奏之間必欲使人心危亂朝象波蕩而然矣凡此情狀不待明者而可知前後亂逆之投進凶疏者只止誅身未嘗覈根馴致翼煥之跳踉況今趙時偉之負犯是何等窮凶極惡而假息島中三尺未伸臣嘗隱憂其方來潛伏之機終至何境矣上曰所奏非不可矣而爲玉堂者亦有年前汔無一言今當進講之時忽爲提及於此事太不誠實矣熙采曰此章之有其位無其位槪謂季世之凡主也有其德無其位槪謂不遇之聖人也堯舜文武旣有德而兼有位制禮作樂後世莫及其降而後也泯泯棼棼雖以宋仁宗之英明猶有何敢當之言則不可謂有位有德而禮樂文物無怪乎不及三代今我聖上以聖人之德處聖人之位一反古道維新庶政以繼堯舜文武制禮作樂之盛是臣區區之望也上曰爾言好矣上曰經筵特進亦進文義可也有隣曰臣則別無可達者矣義養曰此章之上數章或言人道或言天道此章又言人道夫道天人一也聖人與天合德能盡參贊化育之功則人道便是天道苟求其本實由人主之一心故朱夫子戊申封章陳六件事而有曰天下之事無一不本於人主之一心正如此章之旨矣今年太歲重回臣敢以朱夫子告其君之辭仰陳伏願益加參贊化者之功焉上曰卿言好矣熙采曰上番所陳文義果好而使不得畢其辭非所望於聖德也噫彼吳翼煥之包藏禍心肆發凶言之罪已悉於上下番之論列臣不必架疊而此決非加渠鄕曲不分東西之幺麽一翼煥所可獨判者必是失志不逞之徒潛相糾結暗中指使之致此而不覈其根其可曰國有法紀亦豈非刑政之失中乎具格拿覈雖非其時不可以削職薄勘任渠自在爲先絶島安置以待用刑嚴究得情斷不可已也上曰渠何知乎此乃世道趣向之如是耳濡目染之故也於渠何必深誅也熙采曰此不嚴加處分以正常刑則未知來頭幾箇翼煥出矣豈非大可懼者乎上曰必無更出之理矣雖止削職其所好惡亦分明矣上曰特進官進前義養進伏上曰冊子其已訖工而亦爲詳質於諸處乎義養曰臣曾見前右相詳議則以爲五禮儀裒合者甚好而春官通編之歲古事者雖成有有始無終處而亦可考閱云領相亦以爲大體儘好云矣冊名則前右相以爲新舊讀五禮通編爲宜云矣上曰幾卷乎義養曰過八十卷耳考準之役使禮曹郞官爲之似好矣上曰然則使新除郞官考準儀注可也今月內必爲粧䌙以入好矣上命經筵官以下先退允大曰新拜右議政出肅之後命召當爲傳援而前右議政仍佩出疆復命尙遠何以爲之乎上曰退考李院謄錄如無可據文字遣史官問于諸大臣各陳所見後稟處雖有一二可倣之古例未知十分襯當造佩權佩間指一獻議事言于大臣可也出擧條命退承史以次退出
정조 12년
戊申二月初九日巳時上御誠正閣奉審承旨入侍時左承旨趙衍德記事官金孝建尹行任金祖淳以次進伏訖上曰左副承旨馳詣三角山左承旨馳詣木覓山右副承旨馳詣漢江奉審摘奸以來命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元坐左副承旨曺允大坐右副承旨洪仁浩式暇同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
左副承旨曺允大啓曰大司憲李聖圭掌令崔烜李敬五持平權中憲柳誨未肅拜執義盧廷良在外監察茶時之意敢啓傳曰知道
정조 12년
曺允大啓曰備邊司郞廳來言今日賓廳日次而領議政金致仁病右議政李性源未肅拜不得來會云矣敢啓傳曰知道
정조 12년
傳于尹行元曰都承旨入侍
정조 12년
有政吏批判書吳載純進參判金文淳進參議李時秀牌不進承旨尹行元進以金憙爲工曹參判朴猷煥爲兵曹佐郞金尙离爲純陵參奉兵批無政事
정조 12년
以鄭敏恭囚單子傳于南鶴聞曰保放
정조 12년
以忠淸監司狀啓溫陽郡守朴綏源陰城縣監兪漢紀堤川縣監安廷瓛永春縣監鄭述仁受由上京令該曹催促下送事傳于南鶴聞曰待城門開下送後令該曹草記
정조 12년
南鶴聞以吏批言啓曰成均館典籍崔時淳除拜後過限未肅拜依例改差何如傳曰允
정조 12년
兵曹判書鄭好仁疏曰伏以臣文質無當百不猶人而恩山渥海與天無極簡拔於人望之外翦沸於器使之末猥叨本兵之重任前後五遭筋力不及於曩時精神益耗於前月萬萬不稱自量已熟而向來受命適當動駕之日鑾蹕已戒陪扈事急臣他不暇顧倉皇受符一出祗緣於副急仍冒有愧於初心而一日二日瀆擾是懼悚懇乞解尙稽至此居常愧懽若隕淵谷從前瘡疣之百出雖蒙聖度之曲庇目下循例之奉行亦多才力之不逮至於昨日政做錯非比尋常同僉數窠適有箇滿之代推恩老人之次第擬入恐合事宜陞資諸人謄來吏曹則以前僉知宋濟愚誤錄於嘉善之列臣矇不覺察混擬於同樞之望矣追後聞之則頃因大臣之筵奏旣有勿施之成命顚錯若此悚汗浹背今不可以事過之後有所自恕玆不得不露章首實仰請譴何伏乞聖明俯垂鑑諒治臣做錯之罪削臣所叨之職以存政格以安微分千萬幸甚臣無任云云答曰省疏具悉卿其勿辭行公
정조 12년
知敦寧徐有慶疏曰伏以陽和布澤景運潛周歡忭顒祝八域惟均仍伏念臣一疾已成癃痼歲改已久而常禮輒闕官銜虛縻而瘝曠實多自顧形骸之徒存蒲柳堪憐反省涓埃之莫效枕席靡安惟是期屆彌月頌騰天保只願少須臾支延獲覩宗國之大慶而已臣於病中伏聞我聖上深軫貢市之弊迺於歲首輦路招致咫尺詢及疾苦恩德所曁瞻聆俱聳凡在攸司之列者孰敢不欽頌對揚而獨司圃一署緣臣病伏貢人疾痛之情未盡導達籌司覆啓便沒下落致使濱死貢人未蒙均霑之澤獨自向隅情亦可矜而臣方寄命床笫登筵陳稟未可以時月爲期玆敢冒入文字以冀聖明之裁處焉本署以供上衙門署樣之凋殘貢弊之遑急前後提擧之臣言之詳矣而若其弊源之所由生則不過曰位田之多歸隱漏也代土之未卽劃定也蓋本署設貢地部例下本自不敷太廟月令之薦殿宮日供之需專靠於位田而挽近以來稅額歲益耗縮署儲日以匱竭摠計一年應入不能當應下之七八則其勢不得不預引來歲之經費苟充目前之牽補今年甚於昨年明年又甚於今年見今所負於貢人者洽爲二千餘兩之多此已萬萬切悶而日復日供需猶且責之於貢人堂堂千乘之國天廚供億之資寧容若是其苟艱耶臣謹考本署所在位田摠案最初折受合爲三千餘結則土地非不富多也稅額非不豐足也而祗緣法網寢疏詐僞日滋頑民之所作梗吏鄕之所舞奸指有謂無以起爲陳偸耕竊食打成淵藪原野膏沃之壤盡歸奸猾之私槖川浦斥鹵之地漫傳公田之虛簿見今連年所收僅爲一千五百餘結以此所捧視彼所需署樣安得不困貢弊安得不繁面前矯救之方莫先於搜覈見漏之元田以補不給之公用臣請以松都一事明之蓋本署位田之在於松都者考之量案殆過累百結而今之收稅僅爲六十餘結故昨夏移關本都爲先打量査得五十餘結而時値長霖未免中撤繼此盡量則未量處當不啻已量之數而止推此論之各處見漏之田當與此一般也今若發遣本署郞官先自松都次第打量則別無大段擾民之事而累百結之稅可坐而致也至於代土劃定事實有事勢之難便者量外耕墾之搜訪事同捕風處結卜之踏驗慮在無實此雖本署規例決難如意占得縱使十年求覓定知無一分成效而第臣於訓局換土事常有所慨然者安州嘉山博川所在屯田以浦邊新生之地自壬寅秋始屬訓局而江濤所浸陳廢居多癸卯春換屬本署也本署多般拮据沿浦築堰以遏衝噬之水患然後生穀稍實納稅稍厚不意昨年因金川民之呼寃金川舊屯還屬本署而安博等新堤歸之訓局是訓局坐受堤堰之利而本署徒失防築之費也籍使本署稅入若前經費有裕枉費許多之力以補軍門之需者求以事理實無意義況今稅入之日縮而歲減乎大抵金川之屯自來本署之所有也安博之堰又是本暑之所成也論其主客均之爲本署爲主而訓局爲容毋論彼此俱當屬之本署也的然明甚矣或曰訓局三軍之所轄也軍需不可以不念此亦有不然者今之訓局卽壬寅以前之訓局也兵非加多也財非加縮也而不勞絲毫之力不費錙銖之物占旣往所無之土收他人所設之利者天下寧有是也在訓局則不過泰山之抔土在本署則實爲涸鮒之甘臣謂安嘉博屯田竝與金川屯田永爲劃屬本署而閒田代定之法今姑置之宜矣然此皆推還旣往之漏失充補方來之需用而已至於貢人所負二千餘兩不可不及今備償然後貢人始可安堵供獻可保及期亦依貢人所懷惠廳錢三千兩限六年無邊貸下以本署每年所受五百兩錢使之逐年備納則在公別無所損在渠輩誠爲莫大之惠竝令廟堂商確稟處俾貢弊祛而署力蘇焉臣病思昏短辭不知裁尤增悚蹙臣無任屛營祈懇之至答曰省疏具悉疏辭令廟堂稟處
정조 12년
戊申二月初十日辰時上御重熙堂都承旨入侍時兼都承旨沈豐之假注書李貞運記注官金鳳顯記事官金祖淳以次進伏訖上曰藥房有生地黃之儲置者乎豐之曰自多醫司取用矣上曰沙蔘人蔘瓊玉膏各半劑材料備入可也上命書兵曹判書鄭好仁知敦寧徐有慶上疏批答訖命退承史以次退出
정조 12년
戊申二月初十日午時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修以次進伏訖上命書傳敎曰政官牌招開政上敎鼎修曰今番陞補初抄被抄爲幾百人乎鼎修曰殆至七百餘人矣命退諸臣以次退出
정조 12년
都承旨未差左承旨未差右承旨未差左副承旨未差右副承旨未差同副承旨未差假承旨安大進坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
南鶴聞啓曰明日儲慶宮毓祥宮春享祭齋戒相値視事頉稟之意敢啓傳曰知道
정조 12년
洪仁浩啓曰大司憲李聖圭掌令崔烜李敬五持平權中憲柳誨未肅拜執義盧廷良在外監察茶時之意敢啓傳曰知道
정조 12년
傳于尹行元曰吏房承旨與輪對官入侍
정조 12년
以十六日日次儒生殿講頉稟傳于尹行元曰明日爲之處所便殿爲之
정조 12년
尹行元啓曰明日抄啓文臣課講何承旨進去乎敢稟傳曰左副承旨進去
정조 12년
尹行元啓曰今此試官望中時無職名人令該曹口傳付軍職何如傳曰允
정조 12년
洪仁浩啓曰未肅拜兩司許遞今日政差出待下批牌招署經事命下矣今日政新除授守令曾已署經云何以爲之敢稟傳曰然則勿爲出牌可也
정조 12년
以吏曹參判金文淳牌不進推考傳旨傳于南鶴聞曰許遞
정조 12년
有政吏批判書吳載純進參判未差參議李時秀牌不進同副承旨南鶴聞進以任希曾爲大司憲權以綱爲大司諫李趾永高益擎爲掌令李基恒姜碩龜爲持平李顯默金鎔爲正言元修良爲典藉李宗魯爲淸安縣監
정조 12년
備忘記以御筆傳于政院曰行知中樞府事蔡濟恭拜相
정조 12년
曺允大啓曰左副承旨曺允大右副承旨洪仁浩有稟達事來詣閤外請對矣傳曰已處分矣
정조 12년
傳于洪仁浩曰下位承旨牌招入直
정조 12년
傳于洪仁浩曰承旨竝遞差下義禁府推考
정조 12년
沈豐之啓曰都承旨沈豐之右承旨尹行元有稟達事來詣閤外請對矣傳曰不待牌入來請對此何擧措萬萬駭然萬萬無嚴有甚時急之事擧措如是駭怪追後請對承旨爲先罷職
정조 12년
傳于尹行元曰罷職承旨留坐閤外擧措萬萬無狀施以不敍之典
정조 12년
傳于南鶴聞曰當該請牌承旨遞差
정조 12년
傳于安大進曰拿處承旨旣命退去牌招承旨尙不入來不可空院南所衛將假承旨差下承牌後退去
정조 12년
南鶴聞啓曰同副承旨南鶴聞有稟達事來詣閤外請對矣傳曰不緊矣罷職退去
정조 12년
南鶴聞啓曰玉堂上下番有稟達事來詣閤外請對矣傳曰此非過擧之事如是煩聒有若有非常過擧者然爾等之事可謂未安遞差
정조 12년
安大進啓曰校理申大尹副校理李羽晉修撰金熙采雖承退去之命冒萬死更爲請對矣傳曰當禁推退去
정조 12년
傳于安大進曰一軍色郞廳汰去令該府拿處
정조 12년
傳于安大進曰此敦諭遣史官傳諭于新拜右議政
정조 12년
記事官李宗烈書啓臣敬奉聖諭馳往傳諭于南部會賢坊二間屛門契議政府右議政蔡濟恭所住處則以爲殿下何爲而有此千千萬萬不當之命也何爲而有此千千萬萬不當之命也臣之保有軀命以至今日罔非我殿下再生之恩也一心未泯之前日夕念念者惟是欲報之德昊天罔極八字而已孰謂此千千萬萬不當之命忽及於千千萬萬不當之身也御墨煒煌仙樂前導敦諭鄭重史官臨宣似此榮光似此恩數實是載籍所未有以臣僇廢之蹤何以得此何敢當此心肝震越神情惝怳不知所以仰復聖諭伏地涕血惟願速死而已云矣敢啓傳曰知道目下諸臣擧措太劻勷可發一笑此輩何足道何足道以予再昨年筵敎謂不足信則此輩自歸當勘之罪國有法綱豈有是也卿勿爲念新拜後陳疏亦相府常例容俟承批更欲敦迫此意更令史官傳諭
정조 12년
以儒生殿講試官望筒傳于安大進曰考官懸頉代行司直鄭昌聖爲之
정조 12년
以曺允大洪仁浩囚單子傳于安大進曰請對事姑捨是御筆之詣閤徼納寧有如許人事道理況新卜之大臣今始登庸亦出於待靜鎭後用之之意則抑何心作此駭擧不可拿處而止請對係是首唱爲先削職放送
정조 12년
傳于安大進曰被譴之承旨焉敢至今在院如不退去竝捧竄配傳旨
정조 12년
傳于安大進曰政官事極爲駭然當處分而大臣陞拜與新卜何等至重之事則豈可因政官經宿不得下批乎承旨旣承下敎依下敎卽爲擧行
정조 12년
再政左議政單李性源右議政單蔡濟恭承文都提調單蔡濟恭
정조 12년
備忘記旣以處分爲敎吏曹判書吳載純罷職
정조 12년
兵曹口傳政事副司直洪文泳副司果李敬五
정조 12년
記事官李宗烈書啓臣敬奉聖批馳往傳諭于南部會賢坊二間屛門契議政府右議政蔡濟恭所住處則以爲臣自聞新命五內失守數行書啓粗率草略驚凜之忱感泣之私不能形容其萬一雖在惟願速死之中一心惶蹙尤不知措躬之所卽者史官敬奉聖諭重臨陋居而大哉之言至擧再昨年筵敎又此諄複臣雖頑如木石安得不淚盡繼血也況緣臣無狀朝廷之上又復惹鬧臣雖萬被誅戮無以贖其罪矣相府陳疏之例非可擬議於如臣者惟願遄伏邦憲以靖私義而已云矣敢啓答曰知道
정조 12년
以負罪臣沈豐之趙衍德尹行元曺允大洪仁浩南鶴聞等聯名上疏傳于安大進曰如是陳疏殆若力爭者然不但擧措萬萬駭悖遣辭之無嚴亦極痛駭多少說話姑竝置之有一言可以牖頑者再昨年九月十二日賓筵日至下立證之質言仍以此後復以重臣事提起者是以予言謂不實不信王言厥罪何居爲言此敎一下伊後更無有提起者大抵生殺威福在於人君雖於可滌不可滌之事滌而用之猶不可以遏中之擧言況胎脫旣如此質證又如此此而看作當爭之事如是煩聒是無臣分也此輩以予君事之以王言爲不足信者寧不痛惡初無拔例拿覈姑且含忍而此輩亦有料量豈不知今日之擧非出於一時驟思如是力抗可謂太不誠太無嚴竄配以下處分徒涉屑越亦非端本之政此疏自政院付柄此後犯年前禁令更以右相事陳疏者當以不信王言律論捧納承旨當同律竝令爲先知悉
정조 12년
安大進以吏曹言啓曰上京守令待城門開下送後令該曹草記事命下矣溫陽郡守朴綏源陰城縣監兪漢紀堤川縣監安廷瓛永春縣監鄭述仁纔已下送之意敢啓答曰知道
정조 12년
安大進以守禦廳言啓曰本廳牙兵中司把摠白東遠身病猝重勢難察任今姑改差何如
정조 12년
行副司直李性源疏曰伏以臣疾病沈痼情事窮獨杜門跧伏形影相依名雖寄於仕版心則同於死灰曠禮癈職夙宵惶蹙不自意賁然寵命有隕自天迺以千萬非分之職畀之尺寸無似之身不知殿下何取於臣而忽有此非常之誤恩也臣始而瞠惑終焉震剝五情喪守四體投地踰歷三宵忘寢廢餐實不知置躬之所也夫相職之至難愼臣姿之極庸陋夫人而知之不待臣一二覶縷而顧臣自來綿薄之質又當襄謝之境神精筋力歲減月異而昨秋以來一倍落下心肝焦涸榮衛換脫眼視暴昏而或不能尋丈辨物脚部漸痿而甚至於起居須人癃枯之形無復陽界意思終日床簀兀兀昏昏雖家常茶飯之事亦無以應接照管至於官職勿論輕重緊漫實無奔奏驅策之望日昨登筵猥以苦情實狀略有仰暴竊庶幾天日之明父母之慈惻然垂憐許其冗散況此所叨何等職任以此不稱之材兼此難强之病雖欲黽勉承膺其可得乎噫臣之長短宜莫逃於淵鑑之下而十數年來過蒙拔擢之私猥廁任使之末自下大夫至于卿列內外華膴兜攬幾遍眷遇之隆颺躐之驟殆同朝之所罕踰分之懼過福之災臣豈不念而一直有進無退趨走爲恭者亶於感激圖報隨處殫竭不暇爲一身計耳至於見職視前逈異辭受之際大關國體其不可强其不可强處其不宜處下辱具瞻之地上累則哲之明也決矣臣自聞新命神爽遁失慙懼交切恭俟封䮕汔未有聞玆不得不冒萬死披瀝腔血仰瀆崇聽而亦不敢費辭援引備例辭巽區區情實庶蒙鑑燭伏乞聖上俯賜憫恤將臣議政之銜亟命收還以重公器以安賤分不勝大願臣無任屛營祈懇之至謹昧死以聞答曰省疏具悉卿懇予任使卿久矣予知卿悃愊卿知予規矩矣卿父子多年處邇密之地朝夕左右呼吸宜通所謂家人視者若爲卿家道也噫執卿之𧧩求卿之心剛方周詳四箇字公耳國耳別嫌而明微不忮不克同寅而階好欲畀今日彌綸之責舍卿誰先奸膈之諭不宜雜以漫話略布數行冀而飜然卿須安心勿辭出而論道國事仍傳曰此批答遣史官傳于右議政
정조 12년
戊申二月十一日卯時上御熙政堂吏房承旨與輪對官入侍時右承旨尹行元假注書趙台榮記事官李相璜金祖淳司䆃主簿李學永禮賓奉事金貞休掌苑奉事李景壽瓦署別提金昌顯平市令趙雲絅以次進伏訖上曰輪對官以次進前各奏職姓名學永等以次進奏訖上各詢職掌遺在學永曰職掌則醬色而遺在則末醬五百三十九石八斗零鹽二百八十石十四斗零矣直休曰職掌則穀石而遺在則白米五十二石二斗三升零粘米三十八石六斗五升零菜豆七十二石十二斗二升零眞荏子二十四石七斗四升零木麥米一百一石八斗三升零小豆六石一斗九升零矣上曰爾於西河爲幾代孫乎直休曰九代孫矣上曰爾家尙有墨竹乎直休曰尙有傳來者矣行元曰禮賓寺奉事金直休進伏之際有所失措殊涉未安推考何如上曰勿推可也出擧條景壽曰職掌則乾果而遺在則胡排五十二石十三斗零大棗九十一石七斗九升零黃栗二十石八斗零榧子三石十二斗零楱子二十四石七斗零栢子三十石九斗零乾杮二百四十貼四串零矣昌顯曰職掌則瓦色而遺在則常瓦七十九訥零半方甎一百七訥零大瓦方甎防草四訥零矣雲絅曰無職掌矣命退諸臣以次退出
정조 12년
戊申二月十一日辰時上御重熙堂戶房承旨入侍時左承旨趙衍德假注書趙台榮記事官尹行任金祖淳以次進伏訖上命書傳敎曰外方社壇猶且申飭整掃修治況郊壇事體乎近因時享使之奉審各處壇壝紅箭門及垣瓦多有朽圮脫落處云令該曹修治雖以修掃一事言之亦多不能精潔處云亦令禮曹各別嚴飭此後四孟朔遣禮郞看審有無頉自該曹草記事定式又命書傳敎曰政官牌招開政今日政新除授守令與未下直守令明日辭朝又命書傳敎曰未肅拜兩司許遞今日政差出待下批牌招署經命退承史以次退出
정조 12년
戊申二月十一日申時上御重熙堂假承旨入侍時假承旨安大進假注書趙台榮記事官李相璜金祖淳以次進伏訖上命書傳敎曰拜相何等至重愼之擧則寧有一分歇後商量今日之擧財擇于中者已積有年所前此閑漫職任有除徒致葛藤以是絶然不提起槪欲息鬧鎭囂待相忘而亟於黃熟之境此豈爲此大臣一人地予意抑亦深長大抵再昨秋賓筵質言之敎爲一轉之階伊後平閫除旨爲再轉之階旣伸晢之又滌用之此時此職特儻來節次諸臣之看作過擧爭相紛聒何太錯料之甚予欲做大同太和之政耿耿一念寤寐必結此諸臣之常所領會者況此大臣之終不轗坷諸臣亦未必不知然則今日喉院玉堂之事豈不近於應文乎用捨之權其可爲諸臣所困將倒置之乎近俗太劻勷不識朝體事面不得不如是敷示此乃懸法之意先甲之令也以此皆令知悉又命書傳敎曰假承旨之如是能文承寫如流前所未見筆劃又勝於文承旨極爲可嘉亦可謂人才陞資已久尙未一麾亦可惜也假承旨安大進令該曹守令待窠調用命退承史以次退出
정조 12년
兼都承旨沈豐之牌不進左承旨趙衍德牌不進右承旨尹行元牌不進左副承旨曺允大牌不進右副承旨洪仁浩牌不進同副承旨南鶴聞牌不進假承旨安大進坐直注書二員未差假注書李貞運藥院直趙台榮仕直事變假注書金和鍾仕
정조 12년
安大進啓曰明日常參經筵取稟傳曰停
정조 12년
安大進啓曰大司憲任希曾持平姜碩龜李基恒未肅拜執義盧廷良掌令高益擎李祉永在外監察茶時之意敢啓傳曰知道
정조 12년
備忘記昨日之擧昨日之敎予意已詳示之又設法而禁喧豗以今以後不在多言自大官言官以至庶僚百執事而又以蔡右相三字更有提說者是不信王言也非不敬而何予決不爲群下所撓奪先以此意傳于時原任大臣俾卽知委各司亦自政院以此傳敎分付三司昨夜敦諭猶以備例之意待陳疏承批更以敦迫爲言而觀今貌樣臣下抗上其漸不可長今日朝廷有君綱則能不致一大臣乎予當臨門親宣大臣敎旨大臣亦人臣也此時焉敢顧區區私意乎卽爲入來肅命事遣承旨傳于右議政宣敎處所以延英門爲之
정조 12년
安大進啓曰卽者議府錄事來言右議政蔡濟恭以爲促敎之下私義萬萬惶懍走伏金虎門外恭俟方命之誅云矣敢啓傳曰知道今方出宮卿其諒之
정조 12년
安大進啓曰卽者義禁都事來言右議政蔡濟恭今方待命於金虎門外云係是大臣去就敢啓傳曰知道
정조 12년
假承旨李亨默書啓臣敬奉聖諭馳往傳諭于南部會賢洞議政府右議政蔡濟恭所住處則以爲伏承聖諭求死不得走伏金吾門外恭俟鈇鉞云矣敢啓傳曰史官纔遣承宣空還卿之處義未知爲當況大義所關夷險何憚使君上枉臨帳殿待卿入來卿亦人臣也到此地頭其敢退處金吾若尋常胥命之擧然然則自此謂之無君之國可也卿須諒之予不多誥矣此意更爲傳諭期於偕來
정조 12년
安大進啓曰玉堂上下番俱空事甚未安校理申大尹副校理李羽晉徐配修修撰金熙采副修撰嚴思憲旣有分揀之命卽爲牌招以爲推移入直之地何如傳曰允
정조 12년
傳于安大進曰吏曹參判待下批牌招察任
정조 12년
備邊司李在學爲吏曹參判
정조 12년
以吏曹參判李在學再牌不進推考傳旨傳于安大進曰無端再違極爲該然罷職與參議前望單子入之待下批牌招
정조 12년
吏曹參判參議前望單子入之參判金憙參議李集斗落點
정조 12년
以吏曹參議李集斗牌不進罷職傳旨傳于安大進曰只推
정조 12년
傳于安大進曰今日日次儒生殿講時進士鄭履綏通比較再次居首直赴會試幼學趙冕鎭通再次比較之次給二分幼學徐榮輔通給一分幼學鄭存大兪漢㝢等略各紙二卷筆三枝墨二笏幼學林祥采韓錫仁李羲甲金敬淳李來鉉申綮洪樂浚鄭夏容等粗各紙一卷墨一笏賜給
정조 12년
安大進以義禁府言啓曰罪人金孝建依傳敎具格嚴囚西間之意敢啓傳曰知道
정조 12년
安大進以義禁府言啓曰時囚罪人金孝建島中勿限年定配事承傳啓下矣金孝建黃海道長淵府白翎鎭勿限年定配而以承傳內辭意具罪目依例發遣府羅將押送配所之意敢啓傳曰知道
정조 12년
安大進以訓鍊都監言啓曰本局局別將曺潤根身病甚重勢難察任改差何如傳曰允
정조 12년
領議政金致仁箚曰伏以臣卽伏聞殿座時有時原任大臣入侍之命而賤疾越添於日昨經對之餘委身床席無以自力趨承伏枕兢惶惟竢譴何抑臣於俄下備忘有不勝憂慨者殿下凡於所欲爲之事或不免徑情而直行至於今番事而極矣一有過擧力拒公議爲慮衆口之難防則從而嚴法設禁使不得有一言如是而國其不殆乎實不料聖明之世有此非常之擧也伏乞聖上穆然深思亟收設禁之敎以光聖德焉取進止答曰省箚具悉卿懇法所以禁止當禁止處萬有一拘於徑情嫌具力距囁嚅咨且不敢出一號發一令烏在乎制殺活敷造化也卿之陳規意固可感惜其未盡斟思卿須諒之諒之仍傳曰此批答遣史官傳諭于領議政
정조 12년
戊申二月十二日辰時上御熙政堂抄啓文臣親試日次儒生殿講入侍時假承旨安大進記事官金孝建假注書趙台榮記注官李宗烈金鳳顯以次進伏訖上曰考官吳載純代禮曹判書李𡊠爲之出榻敎引儀唱抄啓文臣試官殿講儒生試官入就位行四拜禮抄啓文臣試官檢校直提學李秉模檢校直閣金憙率抄啓文臣李書九等殿講試官考官漢城判尹鄭昌聖禮曹判書李𡊠漢城左尹趙鼎鎭參考官大司成徐鼎修行副司直鄭東浚副護軍鄭萬始副司直金履翼率儒生李朝鉉等入就位行拜禮訖以次進伏上命開講孝建呼幼學李朝鉉等檢書官呼李書九等以次進講命書傳敎曰吏曹參判未差之代除昨日處分試所進人員以在京無故人擬薦事言于廟堂上曰傳諭承旨如已還來入侍賤臣承命出傳李亨默進伏讀奏書啓命書批答敎亨默曰持此批答更爲卽卽傳諭可也亨默退出命書傳敎曰爲此躬宣方欲臨門時刻已屆在卿分義豈可如是遲遲卿須念君臣之大義卽爲入來先呈肅單事更遣史官傳諭于右議政又命書傳敎曰雖似令前旣有再昨年禁令則犯禁一也原疏雖不捧入旣聞不可因置今日投疏諸玉堂竝施削職之典又命書傳敎曰今日宣敎時時原任大臣入侍大進曰今日延英門親宣右議政蔡濟恭敎旨敎是時侍臣不可不備員應參諸臣卽爲牌招以爲進參之地何如上曰依爲之出擧條上曰試官以下竝姑權退承旨亦爲退去出宮時刻單子卽爲入之可也諸臣以次退出出宮時至上具翼善冠衮龍袍乘輿出宣化門上敎孝建曰今方出宮卽爲入來事傳諭于右議政可也孝建退出大進曰注書金孝建以爲不得往傳云矣上命金孝建進前敎曰爾焉敢不爲往傳乎卽卽往傳可也如不往傳爲先具格嚴囚宣敎後當親爲嚴問斯速往傳可也詣延英門降輿陞座敎曰亞卿正卿當次第往諭爲先往傳事分付大進承命出分付上曰金孝建今已往傳耶大進曰終不往諭矣命書傳敎曰傳諭命下之後敢如是逗遛至以親問下敎之後不敢遲滯懸法之意果安在哉注書金孝建爲先下義禁府具格囚以待處分上曰招致當直出付而至該府門外具格事分付大進承命分付上曰假注書李貞運入侍賤臣承命出傳命書傳敎曰注書金孝建旣命拿囚本職汰去亨默進前奏曰蔡濟恭以爲例必三疏後出肅故今不得入來云矣上曰右相方在何處亨默曰方在於政府朝房矣命書傳敎曰以三疏前出脚謂非禮使卿言雖似然矣三疏自三疏親宣自親宣使君上臨門待卿卿爲臣子坐抗召命是豈義分之不敢出乎此際卿方待命於金吾門外云尺地相持亦豈成說乎卿須深念君臣之大義卽爲入來聽我面諭事遣承旨更爲傳諭期於偕入上曰予方移蹕臨門卿之處在朝房亦涉如何卽爲入來事一體傳諭亨默承命退出大進曰蔡濟恭以爲雖續承入來之敎今日肅拜實非禮文故不得入來云矣命書傳敎曰卿又以禮使之意如是爲嫌而卿須思之禮有古今之殊三疏後出膺今禮也君命召不俟駕古禮也況爲此親宣躬枉法駕又豈非古禮之古禮乎於是乎裁擇卿必無他辭大義所關君綱至重更冀深念無拘俗例時原任僚相亦命來待偕與晉接竝須知悉卽爲造朝事偕來承旨更爲傳諭大進曰蔡濟恭以爲昨日承宣玉堂緣臣事被罪則不敢入來云矣上命書傳敎曰續聞承宣回奏以昨日諸承宣之上疏後冒沒出肅謂非事君盡禮如是控執云惜乎卿太不審量彼雌黃之說業已嚴斥在卿道理但當物各付物去就惟義之視有今日親宣之擧而卿之聽我浼浼得無乖於盡瘁之義乎又或堅持勢不得不移蹕逆來卿須知悉事更令偕來承旨傳諭大進曰蔡濟恭連承嚴敎不勝惶懍席藁於金虎門外矣命書傳敎曰又聞卿席藁門外云此何擧措卿旣聞俄下敦諭又復若此是不幾於坐而要予乎以卿平日事君以禮之誠寧或有此介介之極不遑長語玆遣正卿諭予此意卿若不入來當臨卿待命處宣敎於闕門如是之際擧措豈不駭瞻竝須知悉事一體傳諭上曰入來與否連送近仗軍士知入大進承命出回奏曰今方入來矣濟恭入就拜位引儀唱拜濟恭行拜禮訖上曰大臣親呈肅單後仍受命召可也濟恭曰臣有情願之不可不陳暴者伏望先爲賜對焉上曰然則進前可也濟恭進伏上曰今日見卿業有所料而今者登筵誠幸矣濟恭曰殿下何爲此擧也殿下何爲此擧也臣有滿腹衷懇而荒迷抑塞不能盡達而殿下何爲此擧也臣之闔族生存保有今日者莫非我殿下再生之恩竊庶幾曲保之澤有始有終矣今日此命何爲而至哉此何事也此何事也殿下之於臣身前後燾覆恩斯勤斯而畢竟使臣不能保終始之澤臣身到此寧不悲哉仍免冠頓首曰殿下何爲此擧也何爲此擧也上曰過矣此事講之有素卿何必作此過擧乎速爲着帽卽受命召也予不長語矣濟恭曰緣臣死罪致使至尊臨門躬宣此莫非臣之罪也而臣亦有仰陳者使臣以禮古之制也故雖如兩司通淸者新除之初猶必上疏且牌不進蓋以稍存廉防故耳不如是則四維不振四維不振則君綱頹矣國而無禮則其可曰國乎如臣無狀雖不足以大官言之而殿下旣以大官之銜授臣而使臣昨拜相職今日肅命此實史牒之所未有恩敎雖如此而目下喉院玉堂陳疏迭討一邊有駁正之論一邊有肅謝之擧則雖甚無忌憚者決不敢出此矣臣之頂踵毛髮罔非殿下之賜雖赴湯蹈火在臣盡瘁之義有所不辭而今者殿下此擧太若束縛臣之一身雖不足恤必致有識之竊譏貽累於聖明者臣情到此寧不悶隘乎且殿下一開此法後若有權臣而直欲肅拜殿下何以斥之此弊亦何以防之乎祖宗朝立法規模雖若閑漫而其意則深長不可廢者也殿下何爲此擧也臣旣入侍亦不敢高飛遠走而臣之所惜者敎旨一下八方傳播而駁正之疏肅謝之擧一紙竝書此是史冊所未有臣身縱不顧其於國體何哉臣之罪狀萬死無惜而殿下若使臣稍緩肅謝則雖肝腦塗地臣亦不敢有圖免之計惟望安保之恩而已上曰過矣予豈無商量者乎古亦於黨論之時三司之論迭發而大臣出肅者往往有之不可以一例論至於上疏則不過閑漫說也予以任使之久知卿者深故不拘常例躬駕之時亦何有三疏之可論乎且三疏與躬臨孰輕孰重目今異同之論未革故至有立法設禁之擧此何等時也卿之先肅後疏未必不爲禮讓之道也若無非常之擧則卿何有出脚之道乎當此時卿何以讓乎且以非常之禮招卿者非但爲卿也亦欲爲一世之觀瞻也予亦豈不知禮使之道而躬臨之擧不可以束縛論也予於此事商量已久而必欲待息競止鬧而後爲之故再昨年次對爲一轉平閫除拜又爲再轉矣且今日若不起卿則不知何日可出故今日親臨宣敎良以此也命召敎旨先爲受去此後例疏任意爲之可也濟恭曰聖敎至此臣復何言而惟望此後體諒之恩而已上曰若欲體諒則予豈有今日之擧卿勿復言也仍命大進出命召授濟恭濟恭跪受而出就拜位行拜禮訖退出命書傳敎曰宣敎禮成事歸妥帖自此朝象可占平泰豈獨爲右相一人之幸實朝廷之大幸昨今處分之承宣玉堂姑勿差代亦出於仍欲靜臨之意爲今日臣子者見今日傳敎孰敢有異議象魏在彼禁止何難且欲爲大臣進身之路竝付昧爽以前之科昨今被譴諸臣處分傳敎竝分揀以示治治之意大進曰昨今被譴諸臣分揀事命下矣吏曹判書吳載純似在分揀中而眩於擧行故敢此仰達矣上曰昨日臨政惝怳不是異事一體分揀可也出擧條議政府錄事跪進領議政箚子上命大進讀奏仍命書批答訖乘輿入協陽門敎曰試官儒生仍爲隨入也詣熙政堂降輿陞座命開講貞運呼幼學徐榮輔等以次進講上曰西所衛將李顯益假承旨差下出榻敎上曰吏曹參判李在學更爲牌招出榻敎大進曰諸承旨旣有分揀之命竝牌招察任何如上曰依爲之出擧條講訖命書傳敎曰雖與犯禁陳疏有異似此往役亦敢稱托豈有如許法綱幺麽史官之駭擧若不嚴繩法無所施然與本事犯禁容有區別其在懲後之道不可歇治時囚罪人金孝建島中勿限年定配命退諸臣以次退出
정조 12년
兼都承旨沈豐之藥院直左承旨趙衍德牌不進右承旨尹行元藥院進左副承旨曺允大牌不進右副承旨洪仁浩牌不進同副承旨南鶴聞牌不進假承旨安德鵬坐直李輔國坐直注書二員未差假注書李貞運藥院進趙台榮仕直事變假注書金和鍾仕
정조 12년
李輔國啓曰自明日至十七日國忌齋戒正日相値視事頉稟之意敢啓傳曰知道
정조 12년
傳于李輔國曰假承旨入侍
정조 12년
傳于李輔國曰假承旨與戶曹判書入侍
정조 12년
以左承旨趙衍德右承旨尹行元左副承旨曺允大右副承旨洪仁浩同副承旨南鶴聞牌不進罷職傳旨傳于李輔國曰只推
정조 12년
李輔國以內醫院都提調意啓曰中宮殿進御湯劑今方製入而提調沈豐之副提調尹行元不爲仕進竝卽牌招以爲監煎之地何如傳曰今日係是製入日次因提調副提調之不入來若闕之則分義道理姑舍是事面又當如何此草記當允下而聞此敎自當循例仕進何必牌招乎置之藥院直宿則政院座目例以藥院進懸註而近來則不然直藥院者亦預政院事極爲駭然此後出納知委等各項院務無敢干與事嚴飭
정조 12년
李輔國啓曰諸承旨旣有只推之命竝卽牌招都承旨一體牌招何如傳曰允都承旨右承旨因藥院草記批旨當仕進監製勿爲牌招
정조 12년
李輔國啓曰校理申大尹副校理徐配修李羽晉修撰金熙采副修撰嚴思憲牌不進罷職傳旨今方捧入校理鄭福煥在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 12년
李輔國啓曰吏曹判書吳載純參判金憙參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 12년
以吏曹參議李集斗牌不進罷職傳旨傳于李輔國曰只推
정조 12년
李輔國啓曰吏曹參議李集斗旣有只推之命一體牌招何如傳曰允
정조 12년
李輔國啓曰吏曹判書吳載純參判金憙再牌不進推考傳旨今方捧入而開政命下之後如是違牌事甚未安所當更請牌招而係是一日三牌何以爲之敢稟傳曰參判牌招
정조 12년
李輔國啓曰吏曹參判金憙三牌不進推考傳旨今方捧入矣開政命下之後連事違召不卽擧行事甚未安所當更請牌招而係是一日四牌何以爲之敢稟傳曰參議情勢似然許遞參判更卽牌招
정조 12년
以統制使狀啓玉浦漂泊倭船潛買米石倭學韓宗正玉浦萬戶任國大助羅萬戶高道成等爲先罷黜其罪狀令攸司稟處邊情不能檢飭有此奸民犯法之擧惶恐待罪事傳于李輔國曰勿待罪事回諭
정조 12년
傳于李輔國曰騎馬一匹立之
정조 12년
事變假注書金和鍾臣敬奉聖諭馳往傳諭于東部於義洞契議政府左議政李性源所住處則以爲臣再上辭本顒俟兪音不意史官又臨賚宣聖批十行恩言去益隆摯諭之以行止隨時責之以勿守常例期勉之旨虛佇之意溢於辭表臣擎讀未半自不覺感涕之被面至於史官口宣之聖敎尤是萬萬常格之外臣是何人可以堪承此隆渥異數也以臣感激圖報之誠豈敢膠守中書備三疏之例不念古人不俟駕之義乎況當此大小顒祝之時尤豈不竭蹶趨承少伸微忱而才具器識之千萬不近姑不假論目下癃病實狀斷無束帶供職之望又自聞命以來晝宵悸恐宿症益肆寒感又添見方委身床簀昏痛不省恩批之下轉動無路方命之誅實無所逃雖數行文字亦無以自力締構謹俟數日調息收拾神精更暴血懇仰請處分云矣敢啓答曰知道
정조 12년
李輔國以備邊司言啓曰卽見慶尙監司金光默狀啓則以爲方春種糧之資專靠於巡分而年例加分實多不足揣量民勢略綽排分後加分穀數待畢分登聞事請令廟堂稟處矣本道年例加分之數不爲不多而歲輒加請每蒙許施矣今亦依狀請施行而昨年旣得稍稔儲穀之道亦不可不念從略排比毋至過多之意竝爲分付何如傳曰允
정조 12년
李輔國以備邊司言啓曰卽見黃海水使宋載岳所報則以爲昨年年事告歉當春接濟之道專在還穀而營府應分之數磨鍊分排於應受民戶則麥前繼巡已無其策且農務當前種糧亦乏本營留庫小米中限八百石特許加分以爲從略繼給爲辭矣本營應留係是軍餉則法意加分有難輕議而民情旣云切急請報便成已例留庫小米五百石特許加分以爲終略排給之地何如傳曰允
정조 12년
李輔國以兵曹言啓曰摠戎廳哨官禁軍遞兒窠今方有關矣依節目禁軍別將與該營中軍眼同試取之意敢啓傳曰知道
정조 12년
李輔國以刑曹言啓曰依下敎承政院書吏朴弘修着枷嚴囚之意敢啓傳曰放送
정조 12년
行副司李性源疏曰伏以臣於病昏垂死之中忽伏承千萬不敢當之命上懼聖簡之玷辱下畏物情之駭惑情窮勢迫冒陳衷悃竊庶幾天地父母俯察循墻之懇卽賜裭鞶之恩不意史官儼臨賚宣聖批示以簡心之眷加以踰衮之寵其所以慰藉臣期勉臣者鄭重隆渥逈越常格至於父子邇密家人視之之敎記念往事字字恩言臣雙擎九頓自不覺聲淚之俱發噫臣之父子幸際聖明前後蒙被與天無極而恩未及報人事至此臣白首窮命形單影隻仰戴之誠惟我殿下圖報之責惟臣一身赴湯蹈火亦所不避奉令承敎尤何敢辭況今寵命賁然敦勉諄勤榮動幽明感結心肝苟使臣才一分可堪病一分可强則顧何認備例辭巽甘自蹈於孤恩慢命之誅哉夫輔相之職大異庶官任非其人國受其害世降以還人才漸難居是任者雖末必盡得論道經邦之賢而才具望實要皆一時之選如臣者以材則樗櫟也以器則斗筲也空疏而全蔑學識迂闇而不曉事務少日志願未到於遠大半世聲望不踰於下歷試有司之職尙積尸位之愧況可以裒然爲百僚之首責之而三事重哉且臣癃病實狀前疏略已仰暴而蒲質易朽猿腸已斷痰癖之宿症益痼風眩之新祟于添平居惝怳全沒生人意想遇事昏錯奄成篤老貌樣協贊廟謨彌論世道且置勿論雖欲趨走殿陛之間參聞簿書之末其亦末由也已顧今義理晦塞爻象潰乖懲討不嚴而亂賊之鋤治無期是非靡定而人心之訛誤轉甚甚至怪鬼不逞之輩公肆疑亂嘗試之計辨別彰癉莫急於此時董正彈壓專在於大官雖使宿德重望心公識明者當之猶將茫然不知所措況臣疲懦蹇劣重以病蟄聾瞽其何以堪承擔負調劑酸醎以仰副我聖上簡拔之恩策勵之意哉殿下於臣隨事而敎導有罪而庇覆十數年間曲費造化隆恩異渥淪浹飢髓今臣切之地懇毫無假飾以殿下至仁至慈豈不有以惻然憐憫亟賜體諒以卒其生成之澤哉至若同堂兄弟之一時兩府近所未有古亦罕聞單素門戶滿溢至此命下之初相對蹙然此尤臣悸恐怵惕莫省置躬之所者也旣不能聞命趨承又不敢多日默息玆敢畢瀝肝血更煩呼籲僭猥之誅實無所逃伏乞聖明念相職之不宜虛縻察臣懇之非出例讓將臣新授職秩劃卽改正使于工無曠私分獲安不勝幸甚臣無任屛營祈懇之至謹昧死以聞答曰省疏具悉卿懇前此批旨略敍肝膈意謂庶幾幡然卽見辭本深引一如初疏是豈平日所望於卿者多少閑漫說話都且置之此時非引入之時雖處在鄕外之人猶且上來況卿自邇班陞大僚其進也不必三讓其出也豈須三疏此箇事理卿必先我默會日昨史官之行矧有申及行止各隨其時務求得其當而已安用株守常例爲也卿須深量卽起造朝以副予如渴之思仍傳曰此批答遣史官傳諭于左議政
정조 12년
戊申二月十三日巳時上御誠正閣假承旨與守禦使入侍時假承旨安德鵬假注書趙台榮記注官李宗烈金鳳顯守禦使金鍾秀以次進伏訖上曰諸承旨牌去來知來賤臣承命出回奏曰欲爲上疏而政院不捧至於承牌不得爲之云矣上敎鍾秀曰兵學指南何以刊出乎鍾秀曰初本已爲啓下故依初本刊出矣上曰自政院入之可也命退諸臣以次退出
정조 12년
戊申二月十三日未時上御重熙堂假承旨與戶曹判書入侍時假承旨安德鵬假注書趙台榮記注官金鳳顯記事官尹行任戶曹判書徐有隣以次進伏訖上曰假承旨曾經畿伯幕裨乎有隣曰然矣上曰緣何陞資乎有隣曰以畿營修補事論啓蒙賞矣上曰吏曹參判參議牌去來催促違牌委折知來賤臣承命出回奏曰參議則以爲於本職實有情勢末由出肅云矣上命書政官牌招啓辭批旨訖命書榻敎曰中宮殿進御加減達生散五貼更爲製入命退諸臣以次退出
정조 12년
兼都承旨沈豐之藥院進左承旨趙衍德牌不進右承旨尹行元藥院直左副承旨曺允大牌不進右副承旨洪仁浩牌不進同副承旨南鶴聞牌不進假承旨安德鵬坐直注書二員未差假注書李貞運藥院直趙台榮仕直事變假注書金和鍾仕
정조 12년
傳于安德鵬曰承旨馳詣宗廟景慕宮奉審摘奸以來
정조 12년
傳于安德鵬曰假承旨入侍
정조 12년
傳于安德鵬曰承旨獨不知王法乎命牌之三日留闕外在前亦有如許規例乎假承旨名以承旨旣守院中不爲申飭何也違牌旣勿呼望傳旨雖不捧入去來各別嚴飭
정조 12년
傳于安德鵬曰雖因飭敎已肅命而實病則果難强云吏曹參判金憙許遞不過申飭前參判李在學罷職分揀仍任前職待開門牌招開政
정조 12년
以忠淸監司狀啓舒川郡民戶被燒事傳于安德鵬曰方春失巢極爲矜悶元恤典外分大中小戶別給穀物嚴飭守宰斫給材木斯速奠居畢結構形止狀聞事分付
정조 12년
戊申二月十四日午時上御重熙堂假承旨入侍時假承旨安德鵬假注書趙台榮記注官李宗烈金鳳顯原任直提學徐有防檢校直閣徐鼎修鄭東浚原任直閣徐龍輔以次進伏訖上命書傳敎曰平山三次被燒民戶如彼其夥然聞甚矜惻依年前別施恤典之例令該道特爲分給仍令道伯各別拔例顧助斯速結構尊居後形止狀聞待狀聞來到發遣備郞考其守宰擧行勤慢仍爲慰諭民人後來奏事分付命退諸臣以次退出
정조 12년
兼都月旨沈豐之藥院直左承旨趙衍德坐右承旨尹行元藥院進左副承旨曺允大坐直右副承旨洪仁浩坐同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
以右相事洞諭綸音傳于安德鵬曰右相事不有一番洞諭廷臣安得以知所去就乎前後昭晢固若無餘蘊以兩段事之上不忍剖示下不敢明說爲一世難決之案予於丙午九月十二日賓筵始有洞諭之擧然筵敎異於絲綸廷臣之未盡締悉卽勢也文字播告其又可已乎大抵言者之向右相齗齗者卽三段事也一曰鞫招也二曰凶言也三曰家人之說也以言乎鞫招則壽賢萬軾之供皆以爲渠輩自相唱和而已右相初不與聞云云蓋萬軾則以聲息相近作藉賣之資壽賢則又以所聞於萬軾者鑄張之此非白地被誣轉成䵝昧者乎事實不過如斯且況右相外亦有若而人指擧而論其心跡無異同行異情故皆命勿錄於鞫案則鞫招一款自歸落空也以言乎凶言則乙未年間忽有無根之說傳自國榮之口疑之於素不相能之人而終不的告其孰聞而孰傳言根歸於鬼錄畢竟奸狀莫逃予於是痛斥而深辨之又對右相以此事有酬酢苟使凶言爲一分憑信之階則事似屬於予躬寧或爲一右相曲護而私庇壞典章蔑綸綱乎然自厥後凶言二字流播一世以訛傳訛群疑層激予若無言孰能以解釋故於賓筵不得不質言作證謂王言不足信則已不然則此一款又歸落空也以言乎家人之說則最初聲討出於故相李判府而箚辭曰以塗聽筵奏謂以虛影此不待多言而辨而又況樂彬時竄絶塞樂彬之家只有婦女怒僕所謂家人非婦女則奴僕此何等大事而謀及婦女奴僕乎此一款又歸落空也槪此三案中鞫招屬不忍言凶言屬不敢道群下莫有以語到至庚子春國榮屛出家人之說行于戚里搢紳之間右相事始登於公車文字因此藉口因此下手執虛爲實認無謂有擧朝波蕩人心滋惑置人於匪鬼匪人不生不滅之科此不但爲右相一人難瞑之寃將啓後世無窮之弊攻之者不識眞箇虛實受之者莫曉本事有無古今天下寧有是也予雖否德斷斷一心在於振勵陶鎔四字而自有右相事朝象之乖捏年復年來日甚一日苟欲有爲烏可不思一變之方乎有今番非常之擧則洞諭事實不容已也如是而廷臣不曉惑更事惹鬧誣逆亦逆予言不再
정조 12년
傳于安德鵬曰右相事洞諭綸音書下政府樞府及吏兵曹郞官發牌使之謄布屬司百官處以一本頒示三司又以一本遣史官輪示諸大臣
정조 12년
傳于安德鵬曰一遞旣伸廉偶前參議李集斗仍任前職一體牌招開政
정조 12년
傳于南鶴聞曰諸承旨皆已仕進假承旨退去左相家傳諭右副承旨進去
정조 12년
傳于南鶴聞曰戶房承旨入侍
정조 12년
吏曹口傳政事吏曹參判李在學參議李集斗仍任事承傳
정조 12년
有政吏批判書吳載純病參判李在學病參議李集斗進同副承旨南鶴聞進啓曰判書吳載純參判李在學俱以病不來小臣獨政未安何以爲之敢稟傳曰只出緊任以吳彦啓爲持平宋煥德洪克浩爲正言金履翼爲校理李尙度爲副校理宋翼孝李鼎德爲修撰朴基正李書九爲副修撰鄭東浚爲禮曹參議朴光迪爲豐德府使劉漢坤爲鎭海縣監
정조 12년
兵批判書鄭好仁病參判具㢞病參議宋鍈病參知柳誼進左副承旨曺允大進副護軍申鴻周李達觀李敬五崔烜副司直李聖圭權中憲柳誨副司果金孝眞沈銖金載久李民秀竝單付
정조 12년
別諭左議政李性源傳于洪仁浩曰日前史官之回見書啓意者竢間造朝今又有日而尙稽幡然豈勝虛竚之思更遣承宣諭予至意卿須安心勿辭隨承宣造朝聽予面諭事承旨傳諭于左議政與之偕入